2021. gada Noteikumi Nr.

Rīgā (prot. Nr.  )

**Noteikumi par aizdevumiem ar kapitāla atlaidi investīciju projektiem komersantiem konkurētspējas veicināšanai**

Izdoti saskaņā ar

[Attīstības finanšu institūcijas likuma](https://m.likumi.lv/ta/id/270323-attistibas-finansu-institucijas-likums)

[12. panta](https://m.likumi.lv/ta/id/270323-attistibas-finansu-institucijas-likums#p12) ceturto daļu

**I. Vispārīgie jautājumi**

1. Noteikumi nosaka:

1.1. atbalsta piešķiršanas nosacījumus aizdevumu un kapitāla atlaides (kas tiek piešķirta kā aizdevuma pamatsummas daļēja dzēšana) (turpmāk – aizdevumu programma) veidā;

1.2. kārtību, kādā īsteno šajos noteikumos ietverto aizdevumu programmu;

1.3. aizdevumu programmas piešķiršanai pieejamo finansējumu;

1.4. atbalstāmo darbību un izmaksu attiecināmības nosacījumus;

1.5. atbalsta uzskaiti, neatbalstāmās nozares un darbības.

2. Aizdevumu programmas mērķis ir sekmēt komersantu attīstību, konkurētspēju, eksporta apjoma palielināšanu, nodrošinot finansējumu dzīvotspējīgu uzņēmējdarbības projektu īstenošanai, kuri ir vērsti uz jaunu iekārtu un tehnoloģisko procesu ieviešanu un veicināt Latvijas tautsaimniecības ilgtspējīgu attīstību un starptautisko konkurētspēju.

3. Aizdevumu programmas ietvaros aizdevumus un kapitāla atlaidi sniedz akciju sabiedrība "Attīstības finanšu institūcija Altum" (turpmāk – sabiedrība "Altum"). Sabiedrība “Altum” aizdevumu var sniegt kopā ar citu finansētāju, tādā gadījumā sabiedrība “Altum” aizdevumu programmas ietvaros sniedz vismaz plānotās kapitāla atlaides apjomā.

4. Aizdevumu programmas ietvaros izvērtējumu par komersanta atbilstību kapitāla atlaides saņemšanai sniedz Latvijas Investīciju un attīstības aģentūra (turpmāk – LIAA).

5. Šo noteikumu izpratnē finansējumu var saņemt komersants, kas atbilst šādiem nosacījumiem:

5.2. tas ir reģistrēts Latvijas Republikas Uzņēmumu reģistrā;

5.3. tā investīciju projekta mērķis ir jaunu iekārtu un tehnoloģisko procesu ieviešana ražošanā vai pakalpojumu sniegšanā šo noteikumu 18.punktā minētajās atbalstāmajās nozarēs;

5.4. aizdevuma mērķis atbilstoši Komisijas regulas Nr. 651/2014 2. panta 49. punktam ir investīcijas komersanta projekta sākotnējos ieguldījumos – materiālajos un nemateriālajos aktīvos ražošanas uzsākšanai, paplašināšanai (tai skaitā komersantu pārņemšanai) un efektivizācijai;

5.5. tam saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju nav nodokļu vai nodevu parādu, tai skaitā valsts sociālās apdrošināšanas obligāto iemaksu parāda, kas kopsummā pārsniedz 1000 *euro*, izņemot nodokļu maksājumus, kuru segšanai ir piešķirts samaksas termiņa pagarinājums, ir noslēgta vienošanās par labprātīgu nodokļu samaksu vai noslēgts vienošanās līgums;

5.6. tas nav uzskatāms par grūtībās nonākušu uzņēmumu saskaņā ar Komisijas regulas Nr. 651/2014 2. panta 18. punktu;

5.7. uz to neattiecas līdzekļu atgūšanas rīkojums saskaņā ar Komisijas regulas Nr. 651/2014 1. panta 4. punkta "a" apakšpunktu;

5.8. ieguldījums atbalsta komersanta darbību saskaņā ar Eiropas Savienības mērķiem un Latvijas saistībām, kas attiecas uz zaļo un digitālo transformāciju, tostarp Eiropas Savienības mērķi līdz 2050. gadam panākt klimatneitralitāti.

6. Šo noteikumu izpratnē saistītās personas ir saimnieciskās darbības veicēji, kas atbilst Komisijas regulas Nr. 651/2014 I pielikuma 3. panta 3. punktā noteiktajai definīcijai.

7. Aizdevumu programmas īstenošanai pieejamo finansējumu veido valsts budžeta finansējums 200 000 000 *euro* apmērā. Finansējumu izmanto sabiedrības "Altum" sagaidāmo zaudējumu segšanai, aizdevumu izsniegšanai un kapitāla atlaides segšanai.

8. Lai nodrošinātu finansējumu aizdevumu un kapitāla atlaides piešķiršanai, sabiedrība "Altum" katram individuālam projektam var piesaistīt valsts aizdevumu kredītlīnijas veidā vai piesaistīt aizdevumu no starptautiskajām finanšu institūcijām, vai emitēt obligācijas. Valsts aizdevuma atmaksas termiņš ir līdz 2045. gada 31. decembrim. Valsts aizdevumam nepiemēro riska likmi, un to nodrošina ar komercķīlu, sabiedrībai "Altum" ieķīlājot prasījuma tiesības un to nākamās sastāvdaļas kā lietu kopību, kas izrietēs no sabiedrības "Altum" izsniegtajiem aizdevumiem.

9. Sabiedrības "Altum" un komersanta aizdevuma līguma noslēgšanas datums uzskatāms par atbalsta piešķiršanas datumu.

10. Aizdevuma līgumu noslēgšanas beigu termiņš ir termiņš, kas noteikts Komisijas regulas Nr. 651/2014 58. panta 4. punktā un 59. pantā.

11. Ekonomikas ministrija un sabiedrība "Altum", un LIAA slēdz līgumu par aizdevumu programmas ieviešanu un uzraudzību.

**II. Aizdevumu** **programmas** **nosacījumi**

12. Finansējumu sniedz kā reģionālo atbalstu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. pantu.

13. Komersanta projektam piesaistītā atbalsta ietvaros atbalstu sniedz par ieguldījumiem materiālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 29. punktu) un nemateriālajos aktīvos (saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 30. punktu), ievērojot šādus nosacījumus:

13.1. atbalstāmās izmaksas ir sākotnējie ieguldījumi saskaņā ar Komisijas regulas Nr. 651/2014 2. panta 49. punkta "a" un "b" apakšpunktu;

13.2. aktīvi ir jauni (izņemot komercdarbības vietas iegādi vai, ja aktīvus iegādājas vidējais komersants) atbilstoši Komisijas regulas Nr. 651/2014 14. panta 6. punktā minētajiem nosacījumiem;

13.3. nemateriālie aktīvi atbilst Komisijas regulas Nr. 651/2014 14. panta 8. punktā minētajiem nosacījumiem. Lielajiem komersantiem nemateriālos aktīvus var finansēt līdz 50 % no sākotnējo ieguldījumu kopējām attiecināmajām ieguldījumu izmaksām;

13.4. maksimāli pieļaujamā atbalsta intensitāte aizdevumu programmas ietvaros ir 35 % (lielajiem komersantiem) vai 45 % (vidējiem komersantiem) izmaksām atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 12. punktam.

14. Lai saņemtu finansējumu, komersantam jāievēro šādi nosacījumi:

14.1. sniegtajam finansējumam ir stimulējoša ietekme atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 6. panta 2. punktā minētajām pazīmēm:

14.1.1. šo noteikumu 22.1. apakšpunktā minētais pieteikums ir iesniegts pirms darbu uzsākšanas ar ieguldījumu projektu atbilstoši Komisijas regulas Nr. 651/2014 2. panta 23. punktam;

14.2. sākotnējie ieguldījumi paliek Latvijas Republikā vismaz piecus gadus (lielajiem komersantiem) vai trīs gadus (vidējiem komersantiem) atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 5. punktam;

14.3. komersants apstiprina, ka pēdējo divu gadu laikā pirms pieteikšanās uz atbalstu nav pārcēlis komercdarbības vietu no Eiropas Ekonomikas zonas uz komercdarbības vietu, kurā tiks veikts sākotnējais ieguldījums, kuram pieprasīts atbalsts, un apņemas to nedarīt divus gadus pēc tam, kad pabeigts sākotnējais ieguldījums, kuram tiek pieprasīts atbalsts.

15. Lielajiem komersantiem finansējumu būtiskām izmaiņām un esošas komercdarbības vietas darbības dažādošanai var piešķirt, ja tiek ievēroti Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 7. punktā minētie nosacījumi par:

15.1. atbalstāmajām izmaksām būtiskām pārmaiņām ražošanas procesā;

15.2. atbalstāmajām izmaksām esošas komercdarbības vietas darbības dažādošanai.

16. Ja aizdevumu sniedz cits finansētājs (starptautiska finanšu institūcija vai ieguldījumu fonds, vai kredītiestāde, vai cits investors), aizdevuma minimālais apmērs ir 10 000 000 *euro*, ievērojot šo noteikumu 19. punktā minētos nosacījumus. Šī punkta ietvaros sabiedrības “Altum” aizdevums ir vismaz kapitāla atlaides apjomā.

17.Ja aizdevumu izsniedz sabiedrība “Altum”, aizdevuma minimālais apmērs ir 10 000 000 *euro* un maksimālais apmērs ir 40 000 000 *euro*. Aizdevums nepārsniedz 75 % no komersanta sākotnējo ieguldījumu projekta atbalstāmajām izmaksām, ievērojot šo noteikumu 19. punktā minētos nosacījumus.

18. Aizdevuma termiņu nosaka, ņemot vērā aizņēmēja nozares specifiku, ekonomisko ciklu, aizdevuma izmantošanas mērķi un par aizdevuma līdzekļiem iegādājamo aktīvu lietderīgo kalpošanas laiku un amortizācijas termiņu. Aizdevuma termiņš nepārsniedz 20 gadus.

19. Aizdevuma programmu sniedz komersantu projektiem ievērojot šādus nosacījumus:

19.1. projektā paredzēto ieguldījumu apjoms ir vismaz 10 000 000 *euro*;

19.2. atbalstāmās nozares šo noteikumu izpratnē (izņemot tās nozares, kas norādītas šo noteikumu 42.punktā) ir saimnieciskās darbības veidi, kas tiek īstenoti šādos Viedās specializācijas prioritārajos sektoros:

19. 2.1. zināšanu ietilpīga bioekonomika;

19.2.2. biomedicīna, medicīnas tehnoloģijas, farmācija;

19.2.3. fotonika un viedie materiāli, tehnoloģijas un inženiersistēmas;

19. 2.4. viedā enerģētika un mobilitāte;

19. 2.5. informācijas un komunikācijas tehnoloģijas.

19.3. nekustamais īpašums, kurā veic un izmanto ilgtermiņa sākotnējos ieguldījumus, ir komersanta īpašums vai komersantam uz to ir ilgtermiņa nomas tiesības (vismaz vēl 13 gadu pēc projekta uzsākšanas), un tās ir nostiprinātas zemesgrāmatā. Ja nekustamo īpašumu nomā no valsts vai pašvaldības, ilgtermiņa nomas tiesībām jābūt vismaz vēl 12 gadu pēc projekta uzsākšanas;​

19.4. sākotnējos ilgtermiņa ieguldījumos neietver transportlīdzekļus, kuri saskaņā ar normatīvajiem aktiem satiksmes jomā ir paredzēti reģistrācijai Ceļu satiksmes drošības direkcijā vai Valsts tehniskās uzraudzības aģentūras Traktortehnikas reģistrā;

19.5. Komersantam jānodrošina grāmatvedības uzskaite, kurā ir skaidri nodalīta investīciju projekta grāmatvedības.

20. Kapitāla atlaide ir līdz 30% no aizdevuma summas, kuru piešķir aizdevuma pamatsummas daļējai dzēšanai, bet ne vairāk kā 10 000 000 *euro*.

21. Atbalstu kapitāla atlaidei var sākt piešķirt pēc pirmā pilnā faktiskā darbības gada pēc projekta īstenošanas visa aizdevuma līguma darbības laikā, ja tiek izpildīti šādus kritērijus:

21.1. mēneša vidējā bruto darba samaksa darbiniekiem nav mazāka par tautsaimniecībā mēneša vidējās darba samaksas apmēru iepriekšējā gadā, kam piemērots koeficients 1,5, kas jāsaglabā vismaz 5 gadus no projekta realizācijas brīža;

21.2. preču vai pakalpojumu eksporta apjoms pēc investīciju projekta īstenošanas ir vismaz 3 000 000 *euro*;​

21.3. investīciju projekta īstenošanas rezultātā jaunradīto darba vietu skaits ar pilnu darba slodzi uz 150 000 *euro* plānotās kapitāla atlaides ir 1 jauna darba vieta, bet kopā ne mazāk kā 30 jaunradītas darba vietas. Jaunradītajās darba vietās nodarbinātās personas divu gadu laikā pirms projekta iesnieguma iesniegšanas dienas nav tikušas nodarbinātas projekta iesniedzēja, nomnieka vai tā saistīto personu grupā;

21.4. komersanta ieguldījumu apjoms pētniecībā un attīstībā, triju gadu periodā pēc investīciju projekta īstenošanas ir vismaz 250 000 *euro.*

22. Atbalstu kapitāla atlaidei var piešķirt pēc pirmā pilnā faktiskā darbības gada pēc projekta īstenošanas, ja tiek izpildīti šo noteikumu 20.punktā minētie kritēriji un vismaz viens no šādiem kritērijiem:

22.1. vismaz 20% no plānotajiem investīciju projektu ieguldījumiem ir vērsti uz ieguldījumiem zaļo tehnoloģiju izmantošanu produktu ražošanas un pakalpojumu sniegšanas procesā un citos uz klimata pārmaiņu ietekmes mazināšanu vērstu produktu ražošanā (piemēram, enerģijas uzkrāšana un atguve; videi draudzīgu un energoefektīvu materiālu un produktu radīšana; viedā mobilitāte un tīra transportēšana; ūdens resursu vadība; gaisa piesārņojuma samazināšana; atkritumu apsaimniekošana - ražošanas procesu pārpalikumu izmantošana; produktu dzīves cikla paildzināšana);

22.2. pēc investīciju projekta pabeigšanas vismaz 20% no ražošanas procesā izmantotajiem izejmateriāliem vai piegādātajām ražošanas komponentēm, vai saņemtajiem pakalpojumiem ir vietējas izcelsmes.

23. Pēc pirmā pilnā faktiskā darbības gada pēc projekta īstenošanas 5 gadu periodā pēc uzņēmuma gada pārskata iesniegšanas, LIAA atkārtoti izvērtē kapitāla atlaides piešķiršanas kritēriju izpildi, kur jābūt pilnībā izpildītiem šo noteikumu 20. un 21. punktā minētajiem kritērijiem, izņemot 20.4.apakšpunktā norādīto kritēriju, kuru pārbauda 3 gadu periodā. Ja LIAA konstatē, ka nav izpildīti noteiktie kapitāla atlaides piešķiršanas kritēriji, tad par piešķirtā kapitāla atlaides summu saglabā sabiedrības “Altum” izsniegto aizdevumu atbilstoši sabiedrības “Altum” noslēgtajam līgumam ar komersantu.

24. Komersants atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 14. punktam nodrošina līdzfinansējumu vismaz 25 % apmērā no projekta atbalstāmajām izmaksām, izmantojot pašu līdzekļus vai ārējo finansējumu, tai skaitā cita finansētāja izsniegtu ilgtermiņa kredītu vai finanšu līzingu. Par šo līdzfinansējumu nav saņemts nekāds publiskais atbalsts, tai skaitā *de minimis* atbalsts.

25. Sabiedrības "Altum" aizdevuma procentu likmi nosaka, ņemot vērā aizņēmēja kredītreitingu un aizdevuma nodrošinājuma līmeni.

26. Sabiedrība "Altum" aizdevuma pamatsummas atmaksu investīcijām var atlikt uz laiku līdz 36 mēnešiem ar iespēju pagarināt vēl par 12 mēnešiem.

27. Komersants aizdevuma pamatsummas atmaksu uzsāk ar brīdi, kad sabiedrībā “Altum” ir apstiprināts pieteikums kapitāla atlaidei, ja ir bijis sabiedrības “Altum” 26.punktā minētais lēmums.

28. Ja pārkāptas šo noteikumu prasības, kas izriet no Komisijas regulas Nr. 651/2014 nosacījumiem, komersantam ir pienākums atmaksāt sabiedrībai "Altum" visu projekta ietvaros saņemto nelikumīgo komercdarbības atbalstu kopā ar procentiem, kuru likmi publicē Eiropas Komisija saskaņā ar Komisijas 2004. gada 21. aprīļa Regulas (EK) Nr. 794/2004, ar ko īsteno Padomes Regulu (ES) [2015/1589](http://eur-lex.europa.eu/eli/reg/2015/1589/oj/?locale=LV), ar ko nosaka sīki izstrādātus noteikumus Līguma par Eiropas Savienības darbību [108.](https://likumi.lv/ta/id/283610#p108) panta piemērošanai (turpmāk – Komisijas regula Nr. 794/2004), 10. pantu, tiem pieskaitot 100 bāzes punktus, no dienas, kad aizdevums tika izmaksāts komersantam, līdz tā atgūšanas dienai, ievērojot Komisijas regulas Nr. 794/2004 11. pantā noteikto procentu likmes piemērošanas metodi.

**III. Finansējuma pieteikuma iesniegšanas un apstiprināšanas kārtība**

29. Lai saņemtu finansējuma pieprasījuma izvērtējumu, komersants iesniedz LIAA šādus dokumentus:

29.1. pieteikumu finansējumam;

29.2. investīciju projekta biznesa plānu. Biznesa plāns satur mārketinga stratēģiju, produkta aprakstu, informāciju par plānoto naudas plūsmu un citu pieprasīto informāciju, kas nepieciešama šajā punktā minēto dokumentu precizēšanai un pamatošanai;

29.3. investīciju projekta aprakstu. Minētajā aprakstā norāda informāciju par:

29.3.1. prioritāro investīciju projekta sektoru, kurā tiek veikti ieguldījumi;

29.3.2. plānoto ieguldījumu apmēru un projekta īstenošanas vietu, pievienojot dokumentus par projekta īstenošanai nepieciešamā finansējuma pieejamību. Projekta īstenošanas vieta šo noteikumu izpratnē ir vieta, kur projekta iesniedzējs ražo (tai skaitā ražošanas apstākļos testē) savu produkciju vai sniedz pakalpojumus (tai skaitā izstrādā prototipu). Projektu var īstenot vairākās adresēs, ja šajās adresēs ir izvietota vienota ražošanas vai pakalpojumu sniegšanas ķēde;

29.3.3. projekta īstenošanas laika ietvaru, tai skaitā investīciju projekta īstenošanas laiku;

29.3.4. plānoto darba vietu skaitu, kas tiks izveidotas investīciju projekta īstenošanas rezultātā, kā arī informāciju par plānoto darba samaksas vidējo bruto apmēru (paredzamo algu izmaksu apmēru), sniedzot ziņas par plānotajām amata vietām un nepieciešamajām kompetencēm investīciju projekta īstenošanai;

29.3.5. plānoto preču un pakalpojumu eksporta apjomu triju gadu periodā pēc projekta īstenošanas pabeigšanas, sniedzot ziņas par plānotajiem eksporta tirgiem un preču un pakalpojumu segmentiem, kas tiks nodrošināti projekta īstenošanas rezultātā;

29.3.6. plānoto ieguldījumu apjomu pētniecībā un attīstībā (ja šādi ieguldījumi tiek plānoti investīciju projekta ietvaros);

29.3.7. plānotos sasniedzamos rādītājus atbalsta kapitāla atlaides saņemšanai saskaņā ar šo noteikumu 21. un 22. punktu;

29.4. iesniegumu, kurā norādīts saimnieciskās darbības veicēja nosaukums, nodokļu maksātāja reģistrācijas numurs, e-pasta adrese un klasifikācijas kods atbilstoši Saimniecisko darbību statistiskās klasifikācijas Eiropas Kopienā 2. redakcijai (NACE 2. red.);

29.5. informāciju par komersanta iepriekš saņemto atbalstu sākotnējo ieguldījumu projektiem un saņemto *de minimis* atbalstu, kā arī informāciju par citu atbalsta programmu vai individuālo atbalsta projektu ietvaros iesniegtajiem pieteikumiem atbalsta saņemšanai sākotnējiem ieguldījumiem, par kuriem atbildīgā institūcija ir vai nav pieņēmusi lēmumu, norādot atbalsta piešķiršanas datumu, atbalsta sniedzēju, atbalsta programmu un plānoto vai piešķirto atbalsta summu un intensitāti, lai gūtu pārliecību par normu korektu izpildi;

29.6. komersanta parakstītu apliecinājumu, ka tas nav veicis un neveiks Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 14. panta 16. punktā norādītās darbības, kuras definētas Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 61.a punktā.

30. LIAA veic finansējuma pieprasījuma izvērtēšanu prioritāro investīciju projekta un kapitāla atlaides kritēriju atbilstībai un iesniedz to Ekonomikas ministrijā.

31. Sabiedrība “Altum” veic finansējuma pieprasījuma izvērtēšanu aizdevuma saņemšanai un iesniedz to Ekonomikas ministrijā.

32. Sabiedrība "Altum" izvērtē finansējuma pieprasījumu aizdevuma saņemšanai, pamatojoties uz saimnieciskās darbības veicēja iesniegtajiem šo noteikumu 29. punktā minētajiem dokumentiem, finansējot tikai tādas darbības, kuras sabiedrība "Altum" ir atzinusi par ekonomiski dzīvotspējīgām, tai skaitā izvērtējot saimnieciskās darbības veicēja biznesa idejas potenciālu un ilgtspēju, projekta īstenošanai nepieciešamo līdzfinansējumu, nodrošinājuma pietiekamību un likviditāti, saimnieciskās darbības veicēja esošo un nākotnes finanšu situāciju, zināšanu un pieredzes atbilstību, kā arī analizējot identificētos uzņēmējdarbības riskus un citus faktorus saimnieciskās darbības veicēja aizdevuma kvalitātes noteikšanai, tostarp nodrošinot pamatotas projekta līdzfinansējuma un nodrošinājuma koeficienta attiecības piemērošanu un iesniedz to Ekonomikas ministrijā.

33. Ikvienu sākotnējo ieguldījumu, kuru tas pats saņēmējs (grupas līmenī) ir sācis triju gadu laikā no dienas, kad sākti darbi pie cita atbalstītā ieguldījuma tajā pašā Statistiski teritoriālo vienību nomenklatūras 3. līmeņa reģionā, uzskata par daļu no vienota ieguldījumu projekta. Ja šis vienotais ieguldījumu projekts ir lielu ieguldījumu projekts saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 52. punktu, atbalstu šo noteikumu ietvaros nepiešķir, ja vienotā sākotnējo ieguldījumu projekta atbalstāmo izmaksu kopsumma pārsniedz 50 000 000 *euro*.

34. Šo noteikumu ietvaros finansējumu komersantam piešķir, ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 5. punktā minētos nosacījumus.

35. Ekonomikas Ministrija, pēc LIAA un sabiedrības “Altum” finansējuma pieprasījuma izvērtējuma saņemšanas, virza uz Ministru kabinetu lēmuma pieņemšanai Ministru kabineta rīkojuma projektu par projekta atbalstīšanu vai neatbalstīšanu.

36. Pēc projekta atbalstīšanas Ministru kabinetā sabiedrība “Altum” slēdz aizdevuma līgumu ar komersantu.

37. Ekonomikas ministrija katru gadu līdz 31.decembrim iesniedz Ministru kabinetā informatīvo ziņojumu par aizdevuma programmas rezultātiem.

**IV. Subsīdijas ekvivalenta aprēķināšana un atbalsta kumulācija**

38. Subsīdijas ekvivalentu vienlaikus ar piešķirto aizdevumu un kapitāla atlaidi aprēķina kopā par visu atbalsta periodu, faktiski piemērojamo procentu summu, atskaitot no procentu summas, kura jāmaksā saskaņā ar Eiropas Komisijas konkrētajam periodam noteikto bāzes likmi, kā arī riska likmi, kuras procentuālais apmērs tiek noteikts atbilstoši sabiedrības "Altum" izsniegtajam aizdevuma saņēmēja reitingam un piedāvātajam nodrošinājumam (bāzes un risku likmes publicētas Eiropas Komisijas Konkurences ģenerāldirektorāta tīmekļvietnē un šo noteikumu pielikumā), ievērojot Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 5. pantu.

39. Atbalstu, kas piešķirts saskaņā ar šiem noteikumiem:

39.1. var apvienot ar citu valsts atbalstu, kura atbalstāmās izmaksas nav nosakāmas, nepārsniedzot šajos noteikumos paredzēto finansējuma intensitāti un apmēru un nepārsniedzot maksimālā publiskā finansējuma apmēru vai maksimālo robežvērtību, kas noteikta citā valsts atbalsta programmā, individuālā atbalsta projektā vai Eiropas Komisijas lēmumā;

39.2. par vienām un tām pašām atbalstāmajām izmaksām, nedrīkst apvienot ar atbalstu, kuru sniedz saskaņā ar Eiropas Komisijas lēmumiem, kas pieņemti atbilstoši Komisijas 2020. gada 19. marta paziņojumam "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863);

**V. Atbalsta uzskaite, neatbalstāmās nozares un darbības**

40. Sabiedrība "Altum":

40.1. nodrošina informācijas uzskaiti par sniegto finansējumu un glabā to 10 gadus no dienas, kad šo noteikumu ietvaros ir piešķirts pēdējais atbalsts atbilstoši Komisijas regulas Nr. 651/2014 12. pantam, un informāciju pēc pieprasījuma iesniedz Eiropas Komisijā;

40.2. informāciju par šo noteikumu ietvaros izsniegto atbalstu publicē atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 9. panta 1. un 4. punktā noteiktajām publicitātes pasākumu prasībām atbilstoši normatīvajam aktam par kārtību, kādā publicē informāciju par sniegto komercdarbības atbalstu un piešķir un anulē elektroniskās sistēmas lietošanas tiesības.

41. Komersants pieteikumā finansējumam pamato un projekta īstenošanas laikā nodrošina darbības vai izmaksu nošķiršanu saskaņā ar Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktu, ja tas vienlaikus darbojas saskaņā ar šiem noteikumiem atbalstāmajās un neatbalstāmajās nozarēs un darbībās.

42. Finansējumu nepiešķir šādām darbībām, nozarēm un saimnieciskās darbības veicējiem:

42.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 2. punkta "c" un "d" apakšpunktā noteiktajām darbībām;

42.2. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 1. panta 3. punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 8., 9., 10. un 11. punktā noteiktajām definīcijām;

42.3. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" un "b" punktā noteiktajām nozarēm:

42.3.1. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "a" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 13., 43. un 44. punktā noteiktajām definīcijām un kuģubūvei, kas tiek definēta kā pašpiedziņas komerciālo kuģu būve. Pašpiedziņas komerciālie kuģi ir tādi kuģi, kuriem, izmantojot savu paša dzinējspēku un vadību, ir visas īpašības, lai tie būtu piemēroti patstāvīgai kuģošanai atklātā jūrā vai pa iekšzemes ūdensceļiem, un kuri pieder pie vienas no šādām kategorijām:

42.3.1.1. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto pasažieru un (vai) preču pārvadāšanai;

42.3.1.2. jūras kuģi, kas nav mazāki par 100 bruto tonnām, un līdzvērtīga izmēra iekšzemes ūdensceļu kuģi, ko izmanto īpašu pakalpojumu sniegšanai (piemēram, bagarkuģi un ledlauži);

42.3.1.3. velkoņi, kuru jauda nav mazāka par 365 kW;

42.3.1.4. šo noteikumu 42.3.1.1., 42.3.1.2. un 42.3.1.3. apakšpunktā minēto kuģu nepabeigti korpusi, kas ir peldoši un pārvietojami;

42.4. Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 13. panta "b" punktā noteiktajām nozarēm atbilstoši Komisijas regulas Nr. [651/2014](http://eur-lex.europa.eu/eli/reg/2014/651/oj/?locale=LV) 2. panta 45. un 130. punktā noteiktajām definīcijām;

42.5. ieroču un munīcijas tirdzniecībai (NACE 2. red. grupa 47.78 "Citur neklasificēta jaunu preču mazumtirdzniecība specializētajos veikalos");

42.6. tabakas izstrādājumu ražošanai un tirdzniecībai (NACE 2. red. 12. nodaļa "Tabakas izstrādājumu ražošana", grupa 46.35 "Tabakas izstrādājumu vairumtirdzniecība" un grupa 47.26 "Tabakas izstrādājumu mazumtirdzniecība specializētajos veikalos");

42.7. alkohola tirdzniecībai (NACE 2. red. grupa 46.34 "Dzērienu vairumtirdzniecība" un grupa 47.25 "Alkoholisko un citu dzērienu mazumtirdzniecība specializētajos veikalos");

42.8. azartspēlēm un derībām (NACE 2. red. 92. nodaļa "Azartspēles un derības");

42.9. finanšu un apdrošināšanas darbībai (NACE 2. red. K sadaļa "Finanšu un apdrošināšanas darbības");

42.10. operācijām ar nekustamo īpašumu (NACE 2. red. L sadaļa "Operācijas ar nekustamo īpašumu", grupa 68.1 "Sava nekustama īpašuma pirkšana un pārdošana" un grupa 68.31 "Starpniecība darbībā ar nekustamo īpašumu");

42.11. aizdevumu refinansēšanai un restrukturēšanai;

42.12. uzsāktu projektu īstenošanai.

**VI. Noslēguma jautājums**

43. Aizdevuma programmas ietvaros atbalsts tiek izmaksāts līdz 2029.gada 30.septembrim.

Ministru prezidents A. K. Kariņš

Ekonomikas ministrs J. Vitenbergs